Document ID: 32004D0919

Reference:
30.12.2004
LV
Eiropas Savienības Oficiālais Vēstnesis
L 389/28
PADOMES LĒMUMS
(2004. gada 22. decembris)
par cīņu pret noziegumiem, kas ir saistīti ar transportlīdzekļiem un kam ir pārrobežu sekas
(2004/919/EK)
EIROPAS SAVIENĪBAS PADOME,
ņemot vērā Līgumu par Eiropas Savienību un jo īpaši tā 30. panta 1. punkta a) apakšpunktu un 34. panta 2. punkta c) apakšpunktu,
ņemot vērā Nīderlandes Karalistes ierosinājumu,
ņemot vērā Eiropas Parlamenta atzinumu,
tā kā:
(1)
Eiropas Savienības dalībvalstīs ik gadu nozog aptuveni 1,2 miljonus mehānisko transportlīdzekļu.
(2)
Šīs zādzības rada nopietnus zaudējumus, kas sasniedz vismaz 15 miljardus EUR gadā.
(3)
Lielu daļu šo transportlīdzekļu, aptuveni 30 līdz 40 %, nozog organizētas noziedzības grupas, kas maina to izskatu un izved uz citām valstīm Eiropas Savienībā vai ārpus tās.
(4)
Tas pilsoņiem rada ne tikai materiālus zaudējumus, bet arī nopietni iedragā viņu taisnīguma apziņu un drošības sajūtu. Ar transportlīdzekļiem saistītie noziegumi var būt saistīti ar nopietnu vardarbību.
(5)
Tādējādi rodas grūtības sasniegt Līguma 29. pantā minēto mērķi - nodrošināt pilsoņiem augstu aizsardzības līmeni telpā, kur valda brīvība, drošība un tiesiskums.
(6)
Padome ir pieņēmusi 1999. gada 27. maija Rezolūciju par starptautiskās noziedzības apkarošanu ar plašāku izmantoto maršrutu pārklājumu (1).
(7)
Ar transportlīdzekļiem saistītiem noziegumiem var būt starptautiska saikne arī ar citiem noziedzības veidiem, piemēram, narkotiku, šaujamieroču un cilvēku tirdzniecību.
(8)
Ar transportlīdzekļiem saistītu noziegumu apkarošana ir dalībvalstu tiesībaizsardzības iestāžu pārziņā. Tomēr vienota pieeja, kas – kad vien iespējams un vajadzīgs – ietver dalībvalstu un dalībvalstu tiesībaizsardzības iestāžu sadarbību, ir vajadzīga un samērīga, lai pievērstos šo noziegumu pārrobežu aspektiem.
(9)
Tiesībaizsardzības iestāžu un transportlīdzekļu reģistrācijas iestāžu sadarbība ir īpaši svarīga, un tāda ir arī informācijas sniegšana attiecīgajām pusēm.
(10)
Sadarbība ar Eiropolu ir tikpat svarīga, jo Eiropols var sniegt analīzi un ziņojumus par attiecīgo jautājumu.
(11)
Eiropas Policijas akadēmija ar Eiropas Policijas mācību tīkla (EPLN) starpniecību piedāvā dalībvalstu policijas spēkiem bibliotēkas pakalpojumus ar transportlīdzekļiem saistīto noziegumu jautājumos, sniedzot informāciju un zināšanas. Ar tā diskusijas funkcijas starpniecību EPLN nodrošina arī iespēju apmainīties ar zināšanām un pieredzi.
(12)
Ar transportlīdzekļiem saistītu noziegumu apkarošana pastiprināsies līdz ar to dalībvalstu skaita palielināšanos, kas pievienojas 2000. gada 29. jūnija Līgumam par Eiropas Transportlīdzekļu un vadītāja apliecību informācijas sistēmu (EUCARIS).
(13)
Būs jāveic vairāki īpaši pasākumi, lai efektīvi apkarotu ar transportlīdzekļiem saistītos noziegumus starptautiskajā mērogā,
IR PIEŅĒMUSI ŠO LĒMUMU.
1. pants
Definīcijas
Šajā lēmumā piemēro šādas definīcijas:
1)
“transportlīdzeklis” ir jebkāds mehāniskais transportlīdzeklis, piekabe vai dzīvojamā piekabe, kā definēts noteikumos, kas attiecas uz Šengenas Informācijas sistēmu (SIS);
2)
“valstu kompetentās iestādes” ir jebkādas valsts iestādes, ko dalībvalstis izraudzījušās, lai īstenotu šo lēmumu, un tās attiecīgi var būt policijas, muitas, robežsardzes un tiesu iestādes.
2. pants
Mērķis
1.   Šā lēmuma mērķis ir uzlabot sadarbību Eiropas Savienībā, lai novērstu un apkarotu ar transportlīdzekļiem saistītu pārrobežu noziedzību.
2.   Īpašu uzmanību pievērš transportlīdzekļa zādzību saistībai ar transportlīdzekļu nelegālu tirdzniecību un tādām organizētās noziedzības formām kā narkotiku, ieroču un cilvēku tirdzniecība.
3. pants
Valstu kompetento iestāžu sadarbība
1.   Dalībvalstis veic vajadzīgos pasākumus saskaņā ar saviem tiesību aktiem, lai veicinātu valstu kompetento iestāžu savstarpēju sadarbību cīņā pret pārrobežu noziedzību, kas saistīta ar transportlīdzekļiem, piemēram, noslēdzot sadarbības nolīgumus.
2.   Īpašu uzmanību veltī sadarbībai attiecībā uz eksporta kontroli, ņemot vērā attiecīgās kompetences sadalījumu dalībvalstīs.
4. pants
Kompetento iestāžu un privātā sektora sadarbība
1.   Dalībvalstis veic vajadzīgos pasākumus, lai saskaņā ar saviem tiesību aktiem nepieciešamības gadījumā regulāri rīkotu valstu kompetento iestāžu savstarpējas apspriedes, un šādās apspriedēs var iesaistīt privātā sektora pārstāvjus (piemēram, pazudušu transportlīdzekļu privāto reģistru turētājus, apdrošinātājus un transportlīdzekļu tirgotājus), lai koordinētu informāciju un savstarpēji saskaņotu pasākumus šajā jomā.
2.   Dalībvalstis, ievērojot savus tiesību aktus, atvieglo procedūras ātrai to transportlīdzekļu repatriācijai, kurus attiecīgās valsts kompetentās iestādes atbrīvo pēc to aizturēšanas.
5. pants
Kontaktpunkti to noziegumu jautājumos, kas saistīti ar transportlīdzekļiem
1.   Līdz 2005. gada 30. martam dalībvalstis no savām tiesībaizsardzības iestādēm izraugās kontaktpunktu jautājumos, kas attiecas uz cīņu pret pārrobežu noziegumiem, kuri ir saistīti ar transportlīdzekļiem.
2.   Dalībvalstis pilnvaro kontaktpunktus dalīties pieredzē, zināšanās, kā arī vispārīgā un tehniskā informācijā, kas attiecas uz noziegumiem, kuri ir saistīti ar transportlīdzekļiem, balstoties uz attiecīgajiem spēkā esošiem tiesību aktiem. Informācijas apmaiņa attiecas arī uz metodēm un labāko ar transportlīdzekļiem saistīto noziegumu novēršanas praksi. Šāda apmaiņa neietver personas datu apmaiņu.
3.   Informāciju par attiecīgo valstu izraudzītajiem kontaktpunktiem, tostarp par turpmākām izmaiņām, dara zināmu Padomes Ģenerālsekretariātam, lai to publicētu Eiropas Savienības Oficiālajā Vēstnesī.
6. pants
Paziņojumu sniegšana par zagtiem transportlīdzekļiem un reģistrācijas dokumentiem
1.   Saņemot ziņojumu par nozagtu transportlīdzekli, dalībvalstu kompetentās iestādes paziņojumu par zagtu transportlīdzekli nekavējoties ievada Šengenas Informācijas sistēmā, saskaņā ar saviem tiesību aktiem, un, ja iespējams, Interpola zagto mehānisko transportlīdzekļu datubāzē.
2.   Tiklīdz beidz pastāvēt iemesls sniegt paziņojumu par transportlīdzekli, dalībvalsts, kas to sniegusi, nekavējoties atsauc paziņojumu no meklēšanas reģistra saskaņā ar saviem tiesību aktiem.
3.   Saņemot ziņojumu par nozagtiem reģistrācijas dokumentiem, dalībvalstu kompetentās iestādes nekavējoties ievada paziņojumu par to Šengenas Informācijas sistēmā saskaņā ar saviem tiesību aktiem.
7. pants
Reģistrācija
1.   Katra dalībvalsts nodrošina, ka tās kompetentās iestādes veic visus vajadzīgos pasākumus, lai novērstu transportlīdzekļu reģistrācijas dokumentu ļaunprātīgu izmantošanu un to zādzības.
2.   Attiecīgu valstu tiesībaizsardzības iestādes informē transportlīdzekļu reģistrācijas iestādes par to, vai ir zināms, ka transportlīdzeklis, kas ir reģistrēšanas procesā, ir zagts. Piekļuve datubāzēm šajā sakarā notiek, pienācīgi ievērojot Kopienas tiesību aktus.
8. pants
Transportlīdzekļu reģistrācijas dokumentu ļaunprātīgas izmantošanas novēršana
1.   Lai novērstu transportlīdzekļu reģistrācijas dokumentu ļaunprātīgu izmantošanu, katra dalībvalsts saskaņā ar saviem tiesību aktiem nodrošina, ka kompetentās iestādes veic vajadzīgos pasākumus, lai atjaunotu transportlīdzekļa īpašnieka vai transportlīdzekļa turētāja reģistrācijas dokumentus, ja transportlīdzeklis ir stipri bojāts negadījumā (neatgūstami gājis bojā).
2.   Reģistrācijas dokumentu saskaņā ar valsts tiesību aktiem atjauno arī tad, ja tiesībaizsardzības iestādei pārbaudes laikā rodas aizdomas, ka ir izdarīts pārkāpums attiecībā uz transportlīdzekļa identifikācijas marķējumiem, piemēram, transportlīdzekļa identifikācijas numuru.
3.   Reģistrācijas dokumentus atdod tikai pēc transportlīdzekļa identitātes pārbaudes un apliecināšanas saskaņā ar attiecīgās valsts tiesību aktiem.
9. pants
Eiropols
Katra dalībvalsts nodrošina to, ka tās tiesībaizsardzības iestādes vajadzības gadījumā informē Eiropolu par to noziegumu izdarītājiem, kas saistīti ar transportlīdzekļiem, ievērojot Eiropola pilnvaras un pienākumus.
10. pants
Zināšanu un apmācības veicināšana
Dalībvalstis veic visus vajadzīgos pasākumus, lai nodrošinātu, ka valsts mācību iestādes, kas ir atbildīgas par attiecīgo tiesībaizsardzības iestāžu apmācību, vajadzības gadījumā sadarbojoties ar Eiropas Policijas akadēmiju, savā mācību programmā iekļauj speciālistu apmācību ar transportlīdzekļiem saistītu noziegumu novēršanā un atklāšanā. Šāda apmācība var ietvert Eiropola ieguldījumu saskaņā ar tā kompetences jomu.
11. pants
Kontaktpunktu sanāksmes un gada ziņojums Padomei
Kontaktpunkti to noziegumu jautājumos, kas saistīti ar transportlīdzekļiem, rīko sanāksmes vismaz reizi gadā tās dalībvalsts aizgādībā, kura ir Padomes prezidentvalsts. Eiropolu aicina piedalīties šādās sanāksmēs. Prezidentvalsts ziņo Padomei par panākumiem, kas gūti attiecīgajā praktiskajā tiesībaizsardzības iestāžu sadarbībā.
12. pants
Novērtēšana
Padome novērtē šā lēmuma īstenošanu līdz 2007. gada 30. decembrim.
13. pants
Stāšanās spēkā
Šis lēmums stājas spēkā tā publicēšanas dienā Eiropas Savienības Oficiālajā Vēstnesī.
Dalībvalstīm, kurās Šengenas acquis noteikumi attiecībā uz Šengenas Informācijas sistēmu vēl nav stājušies spēkā, šā lēmuma uzliktās saistības attiecībā uz Šengenas Informācijas sistēmu stājas spēkā dienā, no kuras šos noteikumus sāks piemērot, kā noteikts Padomes lēmumā, ko pieņem šai sakarā saskaņā ar piemērojamajām procedūrām.
Briselē, 2004. gada 22. decembrī
Padomes vārdā —
priekšsēdētājs
C. VEERMAN
(1)  OV C 162, 9.6.1999., 1. lpp.

Summary:
Cīņa pret pārrobežu noziedzību, kas saistīta ar transportlīdzekļiem
Cīņa pret pārrobežu noziedzību, kas saistīta ar transportlīdzekļiem
 
KOPSAVILKUMS:
Lēmums 2004/919/EK par cīņu pret noziegumiem, kas ir saistīti ar transportlīdzekļiem un kam ir pārrobežu sekas
KĀDS IR ŠĪ LĒMUMA MĒRĶIS?
Ar to izveido vienotu pieeju, tostarp Savienības dalībvalstu sadarbību, cīņai pret noziegumiem, kuros ir iesaistītas vairākas dalībvalstis. Šī lēmuma mērķis arī ir uzlabot dalībvalstu un saistīto dalībvalstu tiesībaizsardzības iestāžu sadarbību.
SVARĪGĀKIE ASPEKTI
Saskaņā ar šo lēmumu dalībvalstīm jāīsteno šādi pasākumi:jāveicina valstu kompetento iestāžu savstarpējā sadarbība; jāatvieglo procedūras ātrai to transportlīdzekļu repatriācijai, kurus valsts iestādes atbrīvo pēc to aizturēšanas; jāizraugās kontaktpunkts jautājumos, kas attiecas uz cīņu pret pārrobežu noziegumiem, kuri ir saistīti ar transportlīdzekļiem; saņemot ziņojumu par nozagtu transportlīdzekli, informācija nekavējoties jāievada Šengenas Informācijas sistēmas (Schengen Information System – SIS) datu bāzes transportlīdzekļu reģistrācijas informācijas kategorijā, un, ja iespējams, Interpola zagto mehānisko transportlīdzekļu datubāzē.Lēmumā norādīts, ka ar transportlīdzekļiem saistītiem noziegumiem var būt ievērojama saikne arī ar citiem organizētās noziedzības veidiem, piemēram, narkotiku, šaujamieroču un cilvēku tirdzniecību.
Sadarbība
Savienības dalībvalstīm jāveic nepieciešamie pasākumi, lai uzlabotu:valsts iestāžu sadarbību cīņā pret pārrobežu noziedzību, kas saistīta ar transportlīdzekļiem; valstu kompetento iestāžu un privātā sektora pārstāvju sadarbību (piemēram, pazudušu transportlīdzekļu privāto reģistru turētājus, apdrošinātājus un transportlīdzekļu tirgotājus), lai koordinētu informāciju un savstarpēji saskaņotu pasākumus šajā jomā.Dalībvalstis tiek aicinātas īpašu uzmanību veltīt eksporta kontrolei un ātras atbrīvoto zagto transportlīdzekļu repatriācijas veicināšanai.
Informācijas apmaiņaDalībvalstīm jāizraugās valsts kontaktpunkti, kas īsteno informācijas apmaiņu attiecībā uz noziedzību, kas saistīta ar transportlīdzekļiem, – tādēļ tika izveidots valsts kontaktpunktu tīkls (CARPOL). Informācijas apmaiņa ietver ar transportlīdzekļiem saistītas noziedzības novēršanas metodes un paraugpraksi, bet neietver personas datus. Paziņojumi par zagtiem transportlīdzekļiem un reģistrācijas dokumentiem regulāri jāiesniedz SIS sistēmā, un, ja iespējams, Interpola zagto mehānisko transportlīdzekļu datubāzē. Valstu tiesībaizsardzības iestādēm jāinformē Eiropols par to noziegumu izdarītājiem, kas saistīti ar transportlīdzekļiem.Transportlīdzekļu reģistrācijas dokumenti
Dalībvalstis tiek aicinātas novērst transportlīdzekļu reģistrācijas dokumentu ļaunprātīgu izmantošanu un to zādzību. Lai to īstenotu, tiesībaizsardzības iestādēm jāveic šādi pasākumi:jāinformē transportlīdzekļu reģistrācijas iestādes par to, vai zināms, ka transportlīdzeklis, kas ir reģistrēšanas procesā, ir zagts; jāatjauno reģistrācijas dokumenti, ja transportlīdzeklis ir stipri bojāts (neatgūstami gājis bojā).Padome sniedz arī šādus ieteikumus:pārbaudīt reģistrācijas dokumentus, ja rodas aizdomas par to, ka izdarīts pārkāpums attiecībā uz transportlīdzekļa identifikācijas marķējumiem; tiesībaizsardzības iestādēm, kas ir atbildīgas par attiecīgo tiesībaizsardzības iestāžu apmācību, savā mācību programmā būt jāiekļauj Eiropas Savienības Tiesībaizsardzības apmācības aģentūras speciālistu apmācība ar transportlīdzekļiem saistītu noziegumu novēršanā un atklāšanā.NovērtējumsLēmums grozīts divas reizes: 2008. un 2016. gadā. Pēdējās pārskatīšanas laikā konstatēts, ka CARPOL pilnveidojis valsts kontaktpunktu tīkla profesionalitāti un struktūru, kā arī, ka CARPOL ir nepieciešams saglabāt ilgtermiņā. 2017. gada ES drošības politikas vispatverošā izvērtējumā konstatēts, ka lēmumā izklāstītie mērķi un mehānismi joprojām atbilst pašreizējām vajadzībām. Izvērtējumā arī norādīts, ka Eiropols aktīvi atbalsta CARPOL, piemēram, organizējot tikšanās un atbalstot kopējās izmeklēšanas grupas, kuras izmeklē luksus automobiļu zādzību vai narkotiku tirdzniecību.
KOPŠ KURA LAIKA LĒMUMS IR PIEMĒROJAMS?
Tas ir piemērojams kopš 2004. gada 30. decembra.
KONTEKSTS
Eiropas Transportlīdzekļu un vadītāja apliecību informācijas sistēma (EUCARIS).
PAMATDOKUMENTS
Padomes Lēmums 2004/919/EK (2004. gada 22. decembris) par cīņu pret noziegumiem, kas ir saistīti ar transportlīdzekļiem un kam ir pārrobežu sekas (OV L 389, 30.12.2004, 28.–30. lpp.)
SAISTĪTAIS DOKUMENTS
Komisijas dienestu darba dokuments ES drošības politikas vispatverošā izvērtējums – dokuments, kas pievienots Komisijas paziņojumam Eiropas Parlamentam, Eiropadomei un Padomei – Devītais progresa ziņojums virzībā uz efektīvu un patiesu drošības savienību (SWD(2017) 278 final, 26.7.2017.)
Pēdējo reizi atjaunots: 04.04.2019